[{"text_idx": "#000003", "text": "Chen\u0303chet e voe penn d\u2019ar vazh pa savas a-unan strolladou\u0300 ha sindikadou\u0300 an tu kleiz, savet o c\u2019halonou\u0300 da heul an afer Stavisky. D\u2019ar 6 a viz c\u2019hwevrer e kasas ar c\u2019hevreou\u0300 iriennin\u0303 o reuz e straedou\u0300 Pariz. D\u2019an 12 a viz c\u2019hwevrer 1934 avat e voe kaset brav an dorzh d\u2019ar ge\u0302r gant ar manifestadegou\u0300 enep-faskour, evel hini Brest, eus 6 000 da 12 000 a-dud enni"}, {"text_idx": "#000012", "text": "Kaletaet e voe an darempredou\u0300 sokial gant an enkadenn ekonomik e derou\u0300 ar bloavezhiou\u0300 tregont. Birvilh a oa war ar maez adalek 1935. Leuskel a rae fon\u0303serien vras Ofis kreiz Landerne, sindikad nemetan\u0303 al labourerien-douar e Penn-ar-Bed, ar faskouriezh da baotan\u0303 e-mesk ar beizanted war atiz \u00ab Rochedou\u0300 glas \u00bb Dorge\u0300res, gwarded o urzh war ar maez."}, {"text_idx": "#000014", "text": "Kerkent ha ma oa bet trec\u2019h Talbenn ar Bobl e dilennadegou\u0300 miz even 1936, ha betek miz du 1938, ne chomas ket ar vicherourien etre daou kent herzel gant o labour hag ac\u2019hubin\u0303 o labouradeg a-wechou\u0300, betek sachan\u0303 gante gounidou\u0300 sokial a-seurt ne oa bet biskoazh (kresk war ar goprou\u0300, gwiriou\u0300 war ar sindikadou\u0300, kon\u0303jeiou\u0300 arc\u2019hantet...). Difarlinkan\u0303 a reas lanvad kentan\u0303 an harzou\u0300-labour e donnou\u0300 war ar c\u2019he\u0302riou\u0300 pennan\u0303 en nevez-amzer hag en han\u0303v 1936. Ur c\u2019halz a gouchou\u0300-micher ne voent ket tizhet gantan\u0303 evit afer-se rak trawalc\u2019h e oa d\u2019ur stal chom a sav gant he fred evit ma plegfe patroned staliou\u0300 all an hevelep obererezh betek gou\u0302t. Kalz a izili nevez a voe enrollet ivez gant ar CGT, ha gant ar CFTC un tamm nebeutoc\u2019h, abalamour d\u2019ar birvilh sokial a rene war ar gevredigezh neuze."}, {"text_idx": "#000015", "text": "En arsanailhou\u0300 hag er servijou\u0300 publik avat ne c\u2019halvas ket ar CGT d\u2019an disteran\u0303 harz-labour, aon ganti lakaat diaes gouarnamant Talbenn ar Bobl, war-bouez devezh an 30 a viz du 1938. Gant an anarkourien nemetken e voe aozet un diskrog-labour e arsanailh Brest e miz du 1936, kondaonet raktal gant ar c\u2019humunour Ernest Miry, eil-sekretour ar CGT en departamant. A-benn ar fin, dre ma ne glaskas ket talan\u0303 e rankas ar CGT anzav, e 1939, e oa bet koll war goprou\u0300 kargidi ar Stad e-ken\u0303ver reou\u0300 ar staliou\u0300 prevez."}, {"text_idx": "#000016", "text": "Adalek derou\u0300 ar bloavezh 1937 e voe aozet en embregerezhiou\u0300 - gant asant kengevread ar CGT en devo keuz pa vo re ziwezhat \u2013 ur reizhiad kompezan\u0303 an interestou\u0300, luziet-tre e reolennou\u0300, a viras ouzh al labourerien a aozan\u0303 harzou\u0300-labour. Ar batroned an hini a dennas ar brasan\u0303 gounid eus ar reizhad digempouez-se, hag ac\u2019h eas an tu kren\u0303v gante pa droas avel ar galloud politikel eus o zu."}, {"text_idx": "#000017", "text": "E miz even 1937 e voe fin gant \u00ab taol arnod Blum \u00bb. Strivan\u0303 a reas an daou c\u2019houarnamant Chautemps a zeuas war e lerc\u2019h da chen\u0303ch penn d\u2019ar vazh en aner. Goude da Leon Blum bezan\u0303 klasket reformin\u0303 ur wech c\u2019hoazh ur gouarnamant na badas ket pelloc\u2019h e tapas Daladier kaout asant Kambr an deputeed d\u2019an 8 a viz ebrel 1938 da lakaat un termen da brantad Talbenn ar Bobl."}, {"text_idx": "#000018", "text": "D\u2019an 20 a viz eost ec\u2019h embannas hennezh e oa fin gant an daou-ugent eurvezh labour ar sizhun. Gervel a reas ar CGT d\u2019an harz labour d\u2019an 30 a viz du 1938. Ur c\u2019hwitadenn vras e voe e pep lec\u2019h, hag e Penn-ar-Bed kement-all. Ac\u2019hubet e voe ar c\u2019he\u0302riou\u0300 gant an arme ; Kaset e voe ar gargidi d\u2019o labour dre reked. Skarzhet diouzh o labour e voe renerien ar sindikad e leizh, en o zouez e sekretour Charles Berthelot hag e eil-sekretour Ernest Miry. Dibennet e oa emsav ar vicherourien."}, {"text_idx": "#000025", "text": "Les notables et les forces politiques de droite en Bretagne dans les anne\u0301es 1930"}]